钦定古今图书集成/明伦汇编/官常典/第101卷 > 浦城王载𫭢
## 钦定古今图书集成/明伦汇编/官常典/第101卷 > 浦城王载𫭢

按《明外史徽庄王传》：“浦城王载𫭢，徽庄王见沛曾孙
也。嘉靖二十九年，袭父安邑王厚爝封。初，厚爝好琴，
护斲。琴者与知州陈吉交恶，劾吉逮诏狱。都御史骆
昂、御史王三聘白吉冤。帝怒，并逮之。昂杖死，三聘、吉
俱戍边。议者不直厚爝。时陶仲文有宠于世宗，厚爝
厚结仲文自固，仲文具言王忠敬奉道。”帝喜，封厚爝
太清辅元宣化真人，予金印。及载𫭢嗣位，益以奉道
自媚于帝。南阳人梁高辅，自言少师尹蓬头能导引
服食，载𫭢用其术，取梅子配以含真饼，梅子炼女癸
为之。含真饼者，婴儿未啼时口中血也。久之，命高辅
因仲文以药进之帝。帝封高辅通妙散人，封载𫭢清
微翊教辅化忠孝真人，复予金印。载𫭢以帝亲己，大
肆于其国。坏民屋，作台榭苑囿，拟宸居，与校尉杨懋
德微服之扬州，得四女归府。中人谏者辄棰死。高辅
被上宠，与仲文、埒不复亲载𫭢，载𫭢衔之。已而为帝
取药，不得，求载𫭢旧所蓄者，载𫭢不与，而与仲文。高
辅大恨，乘间言载𫭢私往南中，与他过失。帝疑之，夺
所赐“真人印。”仲文知衅已成，不敢复言。会民耿安乔希礼奏载𫭢掠子女、占田宅诸不法事，守臣故衔厚
爝事，狱遂成，降为庶人，锢高墙。时载𫭢居宫中，所司
防守严，狱词不得闻。及帝遣司礼少监同抚按至，始
大惧。登楼望龙亭后有红板舆，叹曰：“吾不能自明，徒
生奚为！”遂自缢死。妃沈氏、次妃林氏等争取帛自缢，
前后死者五十馀人。子《安阳王翊锜》、万善王翊钫革
爵，及未封子女皆迁开封，听周王约束。徽藩除